|  |  |  |
| --- | --- | --- |
| Sporočilo za javnost |  | 7. junij 2019  |

**Oddelek za prevajalstvo Filozofske fakultete Univerze v Ljubljani znova pridobil članstvo v mreži EMT**

*Oddelku za prevajalstvo Filozofske fakultete Univerze v Ljubljani (FF UL) je ponovno uspelo pridobiti članstvo v mreži EMT, in sicer do leta 2024.*

*Mreža EMT* (*European Master's in Translation*) v evropskem prostoru združuje magistrske programe iz prevajanja, ki dosegajo mednarodne kriterije kakovosti izobraževanja prevajalcev. Preverjanje kakovosti s strani zunanjih ocenjevalcev, tj. univerzitetnih učiteljev, ki jih je k sodelovanju povabila Evropska komisija, je bilo natančno: mnogim precej starejšim inštitucijam, ki se posvečajo izobraževanju prevajalcev in tolmačev v naši regiji, namreč ni uspelo pridobiti ali obnoviti certifikata. V Avstriji in Sloveniji, na primer, se je v mrežo uspelo uvrstiti le dvema inštitucijama: Univerzi na Dunaju in Univerzi v Ljubljani, iz jugovzhodne Evrope pa imata članstvo v mreži EMT le ljubljanska univerza in Aristotlova univerza v Solunu. Ponovno članstvo v mreži dokazuje, da študijski programi Oddelka za prevajalstvo FF UL dosegajo vse mednarodno določene kriterije kakovosti.

 »Članstvo v mreži EMT nas spodbuja k neprestani izboljšavi programa za izobraževanje prevajalcev, vzpostavlja intenzivno sodelovanje z Generalnim direktoratom za prevajanje pri Evropski komisiji, največjim delodajalcem prevajalcev in prevajalk na svetu, in nam omogoča strokovne in znanstvene povezave z najkvalitetnejšimi evropskimi inštitucijami, ki izobražujejo prevajalce«, je povedala prof. dr. Nike Kocijančič Pokorn z Oddelka za prevajalstvo FF UL, ki v mreži predstavlja Oddelek za prevajalstvo FF UL.